(4) การวิจัยและพัฒนา

บริษัท ไทย อะโกร เอ็นเนอร์ยี่ จำกัด ซึ่งเป็นบริษัทย่อยมีแผนงานการวิจัยและพัฒนา ดังนี้

1.  โครงการศึกษาการใช้ข้าวฟ่างหวานเป็นวัตถุดิบในการผลิตเอทานอล :
    มีวัตถุประสงค์ที่จะศึกษาวัตถุดิบประเภทน้ำตาล (SUGAR-BASED FEEDSTOCK)
    เพื่อใช้เป็นวัตถุดิบเสริมหรือทดแทนกากน้ำตาลสำหรับโรงงานปัจจุบัน
    โดยจะศึกษาข้อมูลเกี่ยวกับข้าวฟ่างหวานในด้านต่างๆ ดังต่อไปนี้

    1.  ศึกษาข้อมูลพื้นฐานการเพาะปลูกข้าวฟ่างหวาน อันได้แก่ พันธุ์ที่เหมาะสม,
        สภาพพื้นที่ที่เหมาะสม, ระยะเวลาเก็บเกี่ยว, รอบของการผลิตในแต่ละปี,
        การขยายพันธุ์, ปัจจัยที่มีผลต่อคุณภาพ, อัตราผลผลิต
        และต้นทุนของการปลูกข้าวฟ่างหวาน เป็นต้น

    2.  ศึกษาการแปรรูปข้าวฟ่างหวานเพื่อผลิตเอทานอลและความเป็นไปได้ในเชิงพาณิชย์
        อันได้แก่ งบลงทุน,
        กระบวนการแปรรูปข้าวฟ่าวหวานก่อนส่งเข้าสู่กระบวนการหมักในระดับอุตสาหกรรม,
        ผลพลอยได้จากกระบวนการแปรรูปและการใช้ประโยชน์,
        ทดสอบการหมักแอลกฮอล์จากน้ำเชื่อมข้าวฟ่างหวานในระดับห้องปฏิบัติการเพื่อศึกษาอัตราผลผลิตเอทานอล
        (YIELD) และองค์ประกอบของน้ำเสียจากกระบวนการผลิต
        และประเมินต้นทุนต่อหน่วยของการผลิตเอทานอลจากข้าวฟ่างหวาน เป็นต้น

ทั้งนี้ได้ดำเนินการปลูกข้าวฟ่างหวานในแปลงทดลองขนาดใหญ่บริเวณใกล้เคียงกับพื้นที่โรงงานผลิตเอทานอลที่อำเภอด่านช้าง
จังหวัดสุพรรณบุรี ในปี 2549 โดยทำการศึกษาวิจัยร่วมกับนักวิชาการในสาขาต่างๆ
โดยมีเป้าหมายที่จะพัฒนาประสิทธิภาพในการคั้นน้ำและเคี่ยวน้ำเชื่อมข้าวฟ่างหวานรวมทั้งศึกษาผลพลอยได้จากกระบวนการแปรรูปเพื่อนำไปใช้ประโยชน์ตลอดจนศึกษาองค์ประกอบของน้ำเสียจากกระบวนการผลิต
และต้นทุนการแปรรูปเป็นน้ำเชื่อมในระดับชุมชนหรือโรงหีบขนาดเล็กเพื่อทดสอบผลิตเอทานอลจากการหมักน้ำเชื่อมข้าวฟ่างหวานในระดับโรงงานต้นแบบหรือระดับโรงงานอุตสาหกรรม

2.  โครงการศึกษาการบำบัดและใช้ประโยชน์น้ำเสียจากกระบวนการผลิตเอทานอล :
    น้ำเสียจากกระบวนการผลิตเอทานอลซึ่งผ่านการบำบัดแบบไม่ใช้อากาศ (ANAEROBIC
    DIGESTION) จะผลิตก๊าซชีวภาพ (BIOGAS)
    เพื่อนำไปใช้เป็นพลังงานทดแทนของโรงงานผลิตเอทานอลและเพื่อให้สามารถใช้ประโยชน์น้ำเสียจากกระบวนการผลิตเอทานอลได้อย่างมีประสิทธิภาพและยั่งยืน
    จึงได้วางแผนที่จะดำเนินการทั้งในระยะสั้นและระยะยาวดังต่อไปนี้

    1.  โครงการระยะสั้น : จากการวิเคราะห์พบว่าน้ำเสียที่ผ่านการบำบัดโดยระบบ
        ANAEROBIC DIGESTION
        ยังมีธาตุอาหารที่เป็นประโยชน์ต่อพืชผลทางเกษตรกรรมและสามารถใช้ทดแทนน้ำชลประทานได้เป็นอย่างดี
        โดยได้ส่งเสริมให้เกษตรกรในพื้นที่บริเวณโดยรอบโรงงานผลิตเอทานอล
        จังหวัดสุพรรณบุรีนำน้ำที่บำบัดแล้วดังกล่าวไปใช้เป็นปุ๋ยน้ำชีวภาพในไร่อ้อย
        เพื่อนำประโยชน์กลับคืนสู่เกษตรกรในลักษณะการหมุนเวียนสู่ธรรมชาติ อย่างไรก็ตาม
        เพื่อให้การใช้เป็นไปอย่างถูกต้องตามหลักวิชาการเกษตร
        และนำมาซึ่งประโยชน์สูงสุดแก่ทุกฝ่าย
        จึงได้ขอความร่วมมือจากศูนย์วิจัยพืชไร่สุพรรณบุรีในการศึกษาหาแนวทางที่เหมาะสมตามหลักวิชาการเพื่อใช้น้ำเสียจากกระบวนการผลิตเอทานอลที่ผ่านการบำบัดแล้วไปใช้เป็นปุ๋ยน้ำชีวภาพในไร่อ้อย
        ตลอดจนติดตามเฝ้าระวังผลกระทบสิ่งแวดล้อมที่อาจจะเกิดขึ้นอย่างต่อเนื่อง
        ทั้งนี้เพื่อสร้างความมั่นใจแก่เกษตรกร
        และส่งเสริมให้มีการนำปุ๋ยน้ำชีวภาพไปใช้อย่างแพร่หลายมากขึ้นต่อไป

    2.  โครงการระยะยาว :
        เนื่องจากการส่งเสริมการใช้น้ำเสียที่ผ่านการบำบัดแล้วเป็นปุ๋ยน้ำชีวภาพในไร่อ้อยนั้น
        ยังมีข้อจำกัดอยู่มากทั้งในเรื่องการยอมรับจากเกษตรกรและข้อจำกัดในการจัดส่งปุ๋ยน้ำชีวภาพเข้าสู่แปลงเกษตรกร
        กอปรกับยังมีข้อจำกัดในการบำบัดน้ำเสียด้วยระบบ ANAEROBIC DIGESTION
        จึงจำเป็นต้องศึกษาทางเลือกในการใช้ประโยชน์และ/หรือกำจัดน้ำเสียเพิ่มเติม
        เพื่อหาแนวทางที่เป็นไปได้อย่างเหมาะสมที่จะสามารถนำมาประยุกต์ใช้ในการแก้ไขปัญหาน้ำเสียจากกระบวนการผลิตเอทานอลของโรงงานได้อย่างยั่งยืนต่อไปในระยะยาว